CELEX: 32022D0627
Language: sk
Date: 2022-04-13 00:00:00
Title: Rozhodnutie Rady (SZBP) 2022/627 z 13. apríla 2022, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny

13.4.2022   
               
               
                  SK
               
               
                  Úradný vestník Európskej únie
               
               
                  L 116/6
               
            
         ROZHODNUTIE RADY (SZBP) 2022/627
         z 13. apríla 2022,
         ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny
         RADA EURÓPSKEJ ÚNIE,
         so zreteľom na Zmluvu o Európskej únii, a najmä jej článok 29,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 17. marca 2014 prijala rozhodnutie 2014/145/SZBP (1).
                  
               
                     (2)
                  
                  
                     Prezident Ruskej federácie 21. februára 2022 podpísal dekrét o uznaní „nezávislosti a zvrchovanosti“ tých častí Doneckej oblasti a Luhanskej oblasti Ukrajiny, ktoré nie sú kontrolované vládou, a nariadil nasadenie ruských ozbrojených síl do týchto častí.
                  
               
                     (3)
                  
                  
                     Prezident Ruskej federácie 24. februára 2022 ohlásil vojenskú operáciu na Ukrajine a ruské ozbrojené sily začali útočiť na Ukrajinu.
                  
               
                     (4)
                  
                  
                     Rusko svojimi protiprávnymi vojenskými akciami hrubo porušuje územnú celistvosť, zvrchovanosť a nezávislosť Ukrajiny, ako aj medzinárodné právo a zásady Charty Organizácie Spojených národov.
                  
               
                     (5)
                  
                  
                     Vzhľadom na humanitárnu krízu v dôsledku tejto nevyprovokovanej invázie ozbrojených síl Ruskej federácie na Ukrajinu sa Rada domnieva, že v súlade s medzinárodným humanitárnym právom by na Ukrajine mala pokračovať zásadová humanitárna činnosť nestranných humanitárnych aktérov, ktorí riešia humanitárne potreby ukrajinského civilného obyvateľstva.
                  
               
                     (6)
                  
                  
                     Rada sa preto domnieva, že určité určité organizácie a agentúry konajúce ako humanitárni partneri Únie by mali byť vyňaté zo zákazu sprístupňovania finančných prostriedkov alebo hospodárskych zdrojov označeným osobám, subjektom a orgánom výlučne na humanitárne účely na Ukrajine.
                  
               
                     (7)
                  
                  
                     Rada sa okrem toho domnieva, že v súvislosti so zmrazením aktív a obmedzeniami týkajúcimi sa sprístupňovania finančných prostriedkov a hospodárskych zdrojov označeným osobám, subjektom a orgánom by sa mal zaviesť mechanizmus výnimiek výlučne na humanitárne účely na Ukrajine.
                  
               
                     (8)
                  
                  
                     Rozhodnutie 2014/145/SZBP by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            V článku 2 rozhodnutia 2014/145/SZBP sa dopĺňa tento odsek:
            
               
                  „11.   Zákaz stanovený v odseku 2 sa nevzťahuje na organizácie a agentúry, ktoré Únia posudzuje v rámci piliera a s ktorými podpísala rámcovú dohodu o finančnom partnerstve, na základe ktorej organizácie a agentúry pôsobia ako humanitárni partneri Únie, pod podmienkou, že poskytovanie finančných prostriedkov alebo hospodárskych zdrojov uvedených v odseku 2 je potrebné výlučne na humanitárne účely na Ukrajine;
               
               
                  12.   V prípadoch, na ktoré sa nevzťahuje odsek 11 a odchylne od odsekov 1 a 2 môžu príslušné orgány členského štátu za takých všeobecných alebo osobitných podmienok, ktoré uznajú za vhodné, udeliť osobitné alebo všeobecné povolenia na uvoľnenie určitých zmrazených finančných prostriedkov alebo hospodárskych zdrojov alebo na sprístupnenie určitých finančných prostriedkov alebo hospodárskych zdrojov za predpokladu, že poskytnutie takýchto finančných prostriedkov alebo hospodárskych zdrojov je nevyhnutné výlučne na humanitárne účely na Ukrajine.
                  Ak príslušný orgán nevydá do 5 pracovných dní odo dňa prijatia žiadosti o povolenie zamietavé rozhodnutie, nepodá žiadosť o informácie alebo oznámenie o dodatočnom čase, povolenie sa považuje za udelené.
                  Dotknutý členský štát informuje ostatné členské štáty a Komisiu o všetkých povoleniach udelených podľa tohto odseku do 2 týždňov odo dňa vydania povolenia.“.
               
            
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 13. apríla 2022
            
               
                  Za Radu
               
               
                  predseda
               
               J.-Y. LE DRIAN
            
         
         
            (1)  Rozhodnutie Rady 2014/145/SZBP zo 17. marca 2014 o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (Ú. v. EÚ L 78, 17.3.2014, s. 16).